# Die Schedelsche Weltchronik (deutsch):074

| 073 <<<Vorheriges Blatt | Die Schedelsche Weltchronik Blatt LXXIIII | Nächstes Blatt>>> 075 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## LXXIII verso:

Xenophon der philozophus vnd der Atheniensischen heers ein fu$^e$rst ein geschamig außder maßen wol gestalt. auch sittig. frumm vnd yederman angename mensch. was ein iunger Socratis vnd ein widersprecher Platonis. dann xenophon hat sich wider die schriften Platonis die er von gu$^o$tem stand eins gemeinen nutzs vnd pflegnus einer statt gemacht het. als derselben erstlich zway bu$^e$cher geleßen warden vnd an das licht komen dawider gesetzt vnd vil dargegen geschriben. dess sich plato (do er das ho$^e$ret) (als sie sagen) bewegen het lassen. Diser was der erst der die ding die Socrates saget im gemercke genomen vnd in die gemayn gepracht hat. Er hatt der erst aller philozophorum die historien geschriben. Er was auch ein gestrenger fu$^e$rst vnd heerfu$^e$rer. der das heer auß den hundersten o$^e$rtern Babilonie herwider gefu$^e$rt vnd in scharpffen geferlichen wegen durch grausame vo$^e$lcker vnuerletzt wider anhaymß belaytet hat. Diser lebet. lxxxix. iar.
Archita terentinus der Pitagoricisch philozophus ward diser zeit hohberu$^e$mbt. vnd in allem geslecht der tugend in großer verwunderung gehalten. Diser hat platonem den philozophum der vonn Dionisio erto$^e$dt solt worden sein durch einen danndbrieff erledigt. Er hat auch vil schrift gemacht der eine also lautet. Es ist kein fu$^e$rnamer geferlicher seu$^e$chen dann wollust des leibs. dess begirig gelustungen zu frefellicher vnnd vnmassiger geprauchung geraitzt werden. wann dauon entsteen verratery des vaterlands. zersto$^e$rung gemeins nutzs. vnd ist kein laster. vnd ist kein vbeltat. darzu die girigkeit des wollusts nit treybe.
Plato der allernamhaftigst philozophus ist zu diser zeit (als Eusebius schreibt) ob allen philozopen der beru$^e$mbtst vnd erleu$^e$chtest gewesen. auß Aristone seinem vater. vnd Perictonia. oder petona seiner muter geporn zu Athenis an gleichem tag. daran zu Delon der Appollo (als Appollodorus setzt) geporn wardt: die muter. was des geslechts Solonis her vnd der vater Codri des suns Melanthi. Plato het zwen bruder Adimantem vnd Glanconem vnd ein schwester Petonaz auß der Speu$^e$ssipus der philozophus vrsprung hat. Diser Plato hat zu erst malen gelernet. auch getichte vnd beschreybung geu$^e$bter vbeltat gemacht. vnd er wardt von herrlicher fu$^e$rtreffenlicher scheinperkeit wegen seins leibs Plato genannt. wiewol er dauor nach seins vaterlichen anherren namens Arestodes hieß. Er hat gelernet von Socrate vnd von Euclide. darnach von Theodoro. Nachfolgend zohe er in Egypten. do ho$^e$ret er die propheten vnd briester. daselbsthin het er mit ime Euripidem zu eim weggeferten. do er herwider gein Athenas kome wonet er in Achademia vnd schiffet drey mal in Siliciam. vnd als er daselbst der geferlichkeit des todts empflohen was da wardt er verkauft. Eins mals wardt er gefragt warinn ymant die weißheit erlangen mo$^e$cht. saget er: in nit harrung der ding die nit begegnen mu$^e$gen. auch vergangner dig nit widerzegedencken. vnd plato starb in der wirtschaft sitzende im. lxxxi. iar seins alters.
Anthistenes der Athenisch philosophus hat im anfang den redner Georgiam geho$^e$ret vnd sich darnach socrati zugesellet. vnd wiewol er in Pyreo wonet so gieng er doch teglich. xl. achteil einer meyl den Socratem zeho$^e$ren. von den leret er gedult vnd senftmu$^e$tigkeit. Er fieng die cynischen sect erstlich an vnd wz ein fu$^e$rst darinn. er straffet den mit hohfart erplaßnen Platonem. vnd so er yezuzeiten ime platonem ho$^e$ret vbel reden so sprach er. es ist ko$^e$niglich vbel zeho$^e$ren so du wol gethan hast. Er hat vil bu$^e$cher vonn mancherlay geschriben. Von ime schreibt. Jheronimus wider Jouinianum. do er Socratem geho$^e$rt het do het er zu seinen iungern gesprochen. Geet hin vnd suchet euch einen maister dann ich hab mir einen gefunden. es ist ein vngewißenheit vil lernen. vnnd was ir wißt das ist nit wißen.
Speusippus der Athenisch philozophus Eurimedontis sun vnnd des Platonis auß seiner swester enicklein ist ach iar der schul Platonis maister gewesen. Er zu$^e$rnet leichtlich vnd raichet der wollustperkeit die hand. darumb straffet ine Diogenes der philozophus hart. als er darnach mit dem seuchen des paralisis beru$^e$rt wardt do bater er xenocratem das er ime in der lere nachfolgen solt. Plutarcus schreibt das er von aufu$^e$llenden lewsen vergangen sey. Thimotheus setzt er wer eins magern leibs gewesen. vnd ließ vil schrifften. Fauorinus sagt Aristotiles hab desselben Speusippi bu$^e$cher vmb drey pfund gekauft. Symonides hat historien an ine geschriben. er hat auch erstlich erfunden wie man auß du$^e$nnen ho$^e$ltzern fahige gefaß machen solt.

## LXXIIII recto:

Blat LXXIIII
Papia die statt Gallie het dißhalb des gepirgs gelegen ist als Plinius sagt von den vo$^e$lckern Leug is vnnd Maricis die ihenßhalb des gepirgs warnn gepawen worden. aber als Paulus longobardos setzt so hat sie ir gruntfest vnd anfeng zu den zeitten Assueri des konigs Persarum von den Senonensischen Galliern gehabt. doch lang dauor haben die Insubrischen Gallier das ort dorffs weise bewonet. Dise statt ligt amm gestadt Ticini des fluss auß Verbano dem see flu$^e$eßende. daru$^e$ber ein gar schone steynnine prugk auffgerichtet vnd die statt von demsleben fluss Ticinum genannt ist. do der beru$^e$mbt Scipio seinen syg gegen Hanibalem het. Dise an gelegenheit vnnd gesundheit des lufts allerwunsamste statt haben die Ostrogotischen vnnd darnach die Lombardischen konig gernn bewonetl. deßhalb sind bey ir vil beru$^e$mbter geschihte vnd tate geu$^e$bt worden. vnd daru$^e$mb hat sie mit Mayland in große ansehung alter vnad wirdigkeit lang gerungen. aber yetzo fu$^e$rtrift Mayland verr. doch sind sie bede nw vnnd ettwen beru$^e$mbt vnd erleu$^e$cht gewesen. Dise statt hat Atila der hunyer konig verwu$^e$estet. vnd als sie vnlang darnach wider zu krefften kome do hat Odoacer der konig Erulorum einen genant Orestem darinn belegert. mit gewalt gefangen vnd erslagen. vnd auch dise statt grausamlich zersto$^e$ret vnd verwu$^e$estet. also das deßmals alda so große niderlag der ro$^e$mischen burger beschahe das dergleichen nie anderßwo nach abnemung des ro$^e$mischen reichs beschehen ist. Dieweil aber Rudolff hertzog zu burgundi das reich welscher land bekumert do haben bey zeitten Babst Stephans des sibenden die Hungern vnder Salado dem heerfu$^e$rer welsche land vberzogen vnd dise statt belegert. gefangen vnnd mit fewr vnd schwert verwu$^e$estet. darzwischen forderten babst Agapitus vnd der welsch adel vnd volck Ottonez den ersten auß teu$^e$tschen landen in welsche land. also fiengen welsche land an: sich irer beschwerde: die sie lang zeit erlidden hetten: wider zuerholen. vnd Pertharit der Lompardisch konig hat sant Agethen closter vnd Tehadolinda die konigin vnßer lieben frawen kirchen daslebst gepawen. So hat Luitprandus der Lombardisch konig sand Augustins gepayn auß Sardinia gein Papiam bringen lassen. vnd ist ein fast scho$^e$ns grab auß gar weyßem marmorstein in wunderperlicher schnelligkeit beraitet. Derselb konig hat auch sand Peters closter die guldein zell genant. vnd an dem ende do die ko$^e$nig offt hoff gehalten haben sand Anastasien des marterers closter gepawt. So haben Gondiberta die konigin der kirchen sand Johansen des tauffers. vnd bischoff Peter des konigs Luitprandi freu$^e$nd sant Sauini kirchen zu papia aufgerichtet. Nachfolgend hat Johannes galeacius Maria vicecomes der erst meylendisch hertzog vor andern dise stat zeziernn vil vleiß angekert. vnd nach vil daselbst auffgerichten gepewen ein großmechtig castell in herrlicher gestalt mit einer weytten librarey erpawen. vnd bey dem castell einen großen walt mit mawrn eingefangen vnd darinn ein hu$^e$bsch wardwerck vnd wildfang zu gerichtet. vnd enmitten desselben ein hoh Cartheu$^e$ser closter mit seinem grab mit grossem costen pawen lassen. der vmbkrays des walds ist. c. xx. elenpogen. Jetzo hat papia in irer hohen schul vil in der kunst geistlicher vnd werntlicher recht auch der philosophey vnd ertzney beru$^e$mbt menner. sie hat auch vil erleu$^e$cht mann geporn. als Sirum den bischoff daselbst in lere vnd heiligkeit hohgelobt Enodium den allergesprechsten poeten Anthonium Gwaynerium den artzt. Cattonem Saccum Silanum Nygrum vnnd andere.